Mianga ya aurora ni mianga ya rangi mbalimbali inayotokea katika matabaka ya juu ya angahewa. Hutazamwa kwa kawaida katika sehemu za Dunia zilizo karibu na ncha ya kaskazini au ya kusini. Kwa Kilatini mianga hiyo ikitokea karibu na ncha ya kaskazini huitwa "Aurora Borealis", ikitokea karibu na ncha ya kusini huitwa "Aurora Australis". Mianga ya aurora hutokea wakati angasumaku ya Dunia inavurugwa na upepo wa Jua. Inaenea angani wakati wa usiku kwa kilomita mia kadhaa, ikionekana kwa umbali mkubwa. Saa za mchana haionekani kwa sababu haina mng'aro mkali. Mara chache, wakati upepo wa Jua unaongezeka nguvu, mianga ya aurora inaenea pia mbali na ncha hizo kuelekea ikweta.